Source: https://www.employment.gov.sk/showdoc.do?docid=1073&forceBrowserDetector=blind
Timestamp: 2020-07-04 19:41:31+00:00

Document:
Povinnosti zamestnávateľa - MPSVR SR
Titulok: Povinnosti zamestnávateľa
Úvod > Práca a zamestnanosť > Zamestnanec a zamestnávateľ > Zákonník práce > Zamestnávateľ > Povinnosti zamestnávateľa
Povinnosti zamestnávateľa upravuje celý rad ustanovení Zákonníka práce. Medzi tie základné patria povinnosti pred a po uzatvorení pracovnej zmluvy.
Povinnosti zamestnávateľa pred uzatvorením pracovnej zmluvy
Pred uzatvorením pracovnej zmluvy je zamestnávateľ povinný oboznámiť fyzickú osobu:
s právami a povinnosťami, ktoré pre ňu vyplynú z pracovnej zmluvy,
s pracovnými podmienkami, za ktorých má prácu vykonávať,
so mzdovými podmienkami, za ktorých má prácu vykonávať
§ 41 ods. 10 Zákonníka práce
Zamestnávateľ pri uzatvorení pracovnej zmluvy nesmie so zamestnancom dohodnúť základnú zložku mzdy v nižšej sume, ako je suma základnej zložky mzdy, ktorú zverejnil v ponuke zamestnania podľa zákona č. 5/2004 Z. z.
Povinnosti zamestnávateľa pri nástupe do zamestnania
Pri nástupe do zamestnania je zamestnávateľ povinný zamestnanca oboznámiť s:
pracovným poriadkom - § 84 Zákonníka práce
s kolektívnou zmluvou,
s právnymi predpismi vzťahujúcimi sa na prácu ním vykonávanú, s právnymi predpismi a ostatnými predpismi na zaistenie bezpečnosti a ochrany zdravia pri práci, ktoré musí zamestnanec pri svojej práci dodržiavať,
a s ustanoveniami o zásade rovnakého zaobchádzania - čl. 1, § 13, § 119a Zákonníka práce, Antidiskriminačný zákon.
§ 47 ods. 2 Zákonníka práce
Zamestnávateľ je tiež povinný oboznámiť mladistvého zamestnanca alebo jeho zákonného zástupcu o možných rizikách vykonávanej práce a o prijatých opatreniach týkajúcich sa bezpečnosti a ochrany zdravia pri práci.
Povinnosti zamestnávateľa odo dňa vzniku pracovného pomeru počas jeho trvania
Odo dňa, keď vznikol pracovný pomer (deň dohodnutý v pracovnej zmluve ako deň nástupu do práce) je zamestnávateľ povinný:
prideľovať zamestnancovi prácu podľa pracovnej zmluvy,
platiť zamestnancovi za vykonanú prácu mzdu,
vytvárať podmienky na plnenie pracovných úloh a
dodržiavať ostatné pracovné podmienky ustanovené právnymi predpismi, kolektívnou zmluvou a pracovnou zmluvou
§ 47 ods. 1 písm. a) Zákonníka práce
Každý zamestnanec musí byť s pracovným poriadkom oboznámený. Pracovný poriadok musí byť každému zamestnancovi prístupný.

References: § 41
 § 84
 čl. 1
 § 13
 § 119

§ 47

§ 47